Sia notori a tots els ciutadans que el Govern ha aprovat i jo, d'acord amb el que estableix l'article 67.6.a) de l'Estatut d'autonomia de Catalunya, promulgo el següent
Mitjançant la disposició addicional tercera de la Llei 10/2011, del 29 de desembre, de simplificació i millorament de la regulació normativa, es va establir un règim temporal de suspensió de la vigència del règim sancionador aplicable a determinades infraccions administratives de l'àmbit de l'esport, amb la finalitat de facilitar l'adaptació del sector dels tècnics i professionals de les activitats físiques i esportives al context normatiu que s'emmarca en la Llei 3/2008, de 23 d'abril, de l'exercici de les professions de l'esport.
La suspensió de la vigència del règim sancionador esmentat, finalitzava l'1 de gener de 2013.
Posteriorment, atesa la voluntat de l'Administració de continuar facilitant durant un període de temps més llarg, l'adaptació a la Llei 3/2008, es va ampliar la suspensió de la vigència del mateix règim sancionador aplicable a determinades infraccions administratives de l'àmbit de l'esport, fins a l'1 de gener de 2015, mitjançant el Decret llei 6/2012, de 27 de desembre, de modificació de la disposició addicional tercera de la Llei 10/2011, de 29 de desembre, de simplificació i millorament de la regulació normativa.
Davant la proximitat de la data de finalització d'aquell termini de suspensió establert pel Decret llei 6/2012, l'Administració esportiva constatà que encara es mantenien les justificacions i motivacions que van portar a aprovar la previsió de suspensió temporal de la vigència del règim sancionador esmentat, motiu pel qual en va aprovar una altra suspensió fins a l'1 de gener de 2017 a través del Decret llei 5/2014, de 9 de desembre, de segona modificació de la disposició addicional tercera de la Llei 10/2011, del 29 de desembre, de simplificació i millorament de la regulació normativa.
La darrera suspensió de l'aplicació del règim sancionador es va establir mitjançant la Llei 5/2017, de 28 de març, de mesures fiscals, administratives, financeres i del sector públic, que va incorporar una disposició transitòria, la setena, a la Llei 3/2008, relativa a la suspensió temporal de la vigència de l'esmentat règim sancionador fins a l'1 de gener de 2019.
L'objectiu de les successives suspensions del règim sancionador ha estat sempre donar temps als professionals a normalitzar la seva situació i inscriure's al Registre oficial de professionals de l'esport, preceptiu per a l'exercici de la professió, adequant-se, per tant, a la normativa vigent, permetent que, al mateix temps, l'Administració esportiva hagi pogut posar en marxa els procediments i oferir la formació necessària a l'efecte.
Tot i això, l'Administració esportiva ha pogut conèixer que el nombre de professionals inscrits i en actiu per desenvolupar les tasques de salvament i socorrisme, a dia d'avui, són insuficients per atendre tota la demanda requerida per a la propera temporada estival, fent perillar la seguretat de les persones usuàries de les corresponents instal·lacions, recintes i platges del territori català.
Per aquest motiu, s'estima del tot necessari i urgent ampliar el termini de suspensió fins al 30 de setembre de 2019 únicament per als professionals del sector esmentat i adoptar aquesta mesura per la via extraordinària del Decret llei possibilitant així que, durant aquest nou període de temps, l'incompliment de les obligacions previstes a la citada Llei 3/2008, no comporti la consegüent sanció administrativa, la qual cosa perjudicaria greument el sector afectat.
Per tot l'exposat, en ús de l'autorització concedida en l'article 64 de l'Estatut d'autonomia de Catalunya, a proposta de la consellera de la Presidència, i d'acord amb el Govern,
Es modifica la disposició transitòria setena de la Llei 3/2008, de 23 d'abril, de l'exercici de les professions de l'esport, que queda redactada de la manera següent:
Règim temporal de suspensió de la vigència del règim sancionador aplicable a determinades infraccions administratives respecte dels professionals del sector del salvament i socorrisme aquàtic.
A partir de l'1 de gener de 2019 i fins al 30 de setembre 2019, resta en suspens la vigència dels apartats 1 i 3 de l'article 13 d'aquesta Llei pel que respecta als professionals de salvament i socorrisme aquàtic.